kardosdrur/scandi-wiki huggingface dataset:
Peter de Seue

Peter de Seue (født 10. august 1694 på Akershus, død 26. april 1772 på gården Vestby i Rakkestad) var en dansk-norsk officer, far til Werner Nicolai de Seue.

Baggrund 
Han var søn af en fransk adelig huguenot, Nicolas de Seue, som efter af have været regimentschef i Picardiet og direktør for L'école militaire et des beaux arts kom til København, blev kommandant i Trondhjem fra 1676 til 1680 og på Akershus fra 1689 til sin død 19. april 1706. Han blev oberst 1696. De Seue var gift med en frøken von Mechlenburg.

Han blev værkbase ved Ingeniørkorpset 1709, sekondløjtnant ved 1. smålenske infanteriregiment 1710, premierløjtnant 1716 og tjente samme år som søofficer under Tordenskiold ved Marstrand og Dynekilen og deltog som infanteriofficer ved Tønnings belejring og Stralsunds erobring.

1718 blev de Seue kaptajnløjtnant ved 1. smålenske infanteriregiment, kaptajn og chef for Rakkestadske Kompagni 1721, major ved regimentet 1740 og virkelig major 1743 og oberstløjtnant 1752 med anciennitet fra 1749. Hans gård Vestby brændte 1753.

1760-62 var de Seue garnisoneret i København. 1758 blev han oberst med anciennitet fra 1750 og 1761 chef for 2. akershusiske infanteriregiment efter oberst Restorff. 1767 gik han af på ventepenge og fik 1769 afsked og rang af generalmajor.

Ægteskab 
Han blev gift 30. december 1729 på Hafslund med Hellehus født Werenskiold (19. november 1705 på Bragernæs - 17. august 1771 i Rakkestad), datter af Christian de Werenskiold til Borregård og Tråsvig og Christine født von Mechlenburg. Parret havde fire døtre og fire sønner.

Kilder 
 Carl Johan Anker, Biografiske data om 330 norske, norskfødte eller for nogen tid i den norske armé ansatte generalspersoner, 1628-1885, A. Cammermeyer, 1885, s. 241-242. Online hos Google Books

Peter
Generalmajorer fra Danmark
Danskere i 1700-tallet
Personer i Den Store Nordiske Krig fra Danmark-Norge
Personer fra Oslo
Bjarne Bühring Dehli

Bjarne Bühring Dehli (10. juli 1884 - 18. april 1927 i Oslo) var pioner inden for norsk boksning. Han lærte at bokse af cirkusdirektør Karl Norbeck i 1906 og stiftede Kristiania Boxeklub i 1909. Han ledede klubben i hele dens levetid. I efteråret 1910 blev han ansat i Christiania Turnforenings Idrætsparti som bokseinstruktør, et job han beholdt i et år.

Kilder 
 Egil Røyving, Klar...Boks!, 2005.
 Oslo Turnforenings Historie 1855-1930, 1930.

Boksere fra Norge
The Football League 1903-04

The Football League 1903–04 var den 16. sæson af The Football League og dermed også det 16. engelske mesterskab i fodbold.

First Division blev vundet af The Wednesday FC, som dermed vandt ligaen og det engelske fodboldmesterskab for anden gang i alt (og anden sæson i træk).

Resultater

First Division

Second Division 

Sæsonen 1903-04 var den 12. i Second Division.

Af de tre lavest placerede hold blev Stockport County FC ikke genvalgt til den efterfølgende sæson. Som erstatning valgte ligaen Doncaster Rovers FC, som dermed vendte tilbage til ligaen efter blot én sæsons fravær. I den mellemliggende sæson havde klubben spillet i Midland League.

Kilder / eksterne henvisninger 
 RSSSF – England 1903-04 
 RSSSF – English League Leading Goalscorers 
 Football Club History Database

Noter 

Sæsoner i The Football League
Fodbold i 1903
Fodbold i 1904
Ordnance Survey

Ordnance Survey er det nationale kortlægningsagentur for hele Storbritannien, med undtagelse af Nordirland, og er Storbritanniens pendent til Geodatastyrelsen. Agenturet/styrelsen hører under Storbritanniens Erhvervs- og udviklingsministerium (Department for Business, Innovation and Skills). Det er ikke underlagt nogen direkte styring fra ministerielt hold eller politsk indblanding. Ordnance Survey er selvfinancierende og får sine indtægter fra salg af; kort, geodata og ekspertise, og er blandt verdens største producenter af kort. 

Ordnance Survey er blandt andet sponsor for Geograph Britain and Ireland, et webbaseret projekt iværksat i marts 2005 med henblik på at skabe et frit tilgængeligt arkiv med geografisk placerede billeder i Storbritannien og Irland.

Historie 

Navnet Ordnance Survey, stammer fra 1791 og kommer af agenturets oprindelige militære formål. I forsøget på at planlægge mod alle typer af angreb, bad regeringen forsvarsministeren om at kortlægge englands sydkyst (Board of Ordnance var datidens forsvarsministerium og Survey er forkortelse for Land Survey, der betyder opmåling/kortlægning).

Allerede i 1747, havde oberstløjnant David Watson foreslået at fremstille et samlet kort over det skotske højland, i kølvandet på den skotste Jakobinske opstand i 1745.
Kong Georg 2. nedsatte en kommision under Watsons ledelse og under kommando af Hertugen af Cumberland. Reultatet af opmålingen, blev et kort i målforholdet 1 tomme til 1000 yards,
kaldt The Duke of Cumberland's Map, og kan ses på British Library.

En af Watsons assistenter, William Roy, arbejdede efterfølgende med den britiske del af bestemmelsen af de relative positioner, mellem de franske og britiske royale observatorier. Hertil opmålte han en basislinje mellem Hampton og Heathrow (går gennem den nuværende lufthavn) – nøglen i alle senere opmålinger i Storbritannien, for hvilket han fik tildelt Copleymedaljen i 1785. Dette arbejde blev også startskuddet til den britiske 1. ordens triangulation, som ledte op til beslutningen om at oprette Ordnance Survey.

I 1801 kunne man udgive de to første kortværker i serien one-inch-to-the-mile (målforhold 1:63360) over amterne Kent og Essex. Første ordens trianguleringen af Storbritannien blev afsluttet i 1841, men blev senere kraftigt forbedret af Alexander Ross Clarke, som forestod og i 1858 færdiggjorde en ny opmåling baseret på Airys ellipsoide. Året efter færdiggjorde Clarke den første indledende landsdækkende nivellering.

Kilder

Eksterne henvisninger 

 Ordnance Survey - Officiel website Hentet 4. jan. 2013

Kartografi
Britiske myndigheder
Taiwan (flertydig)

Taiwan, officielt Republikken Kina (ROC), er en stat i det østlige Asien centreret omkring øen med det samme navn.

Taiwan kan også referere til:
 Friområdet Republikken Kina, eller Taiwanområdet, territoriet Taiwan
 Kinesiske Taipei - navnet benyttet af Taiwan for deltagere i nogle internationale organisationer
 Taiwan (provins) - en administrativ provins der dækker en stor del af Taiwan
 Republikken Formosa - eller Taiwan Republikken, republikken der eksisterede i Taiwan i 1895
 Taiwan-præfekturet - et præfektur i Qing Dynastiet fra 1684 til 1887
 "Taiwanprovinsen", Kina - en politisk konstruktion der reflekter at Kina gør krav på territoriet
 "Taiwan (Kina)" et kontroversielt begreb der præsenterer Taiwan som en del af Kina
 Taiwan (ø) - øen med navnet Taiwan

Tai Wan ("stor bugt") er navnet på flere steder i Hongkong, inklusive:
 Tai Wan (Hung Hom), et område i Kowloon, som inkluderer Tai Wan Road
 Tai Wan, en strand Tai Long Wan (Sai Kung) øst for the New Territories
 Tai Wan, en bugt og landsby på øen Po Toi

Øvrige 
 2169 Taiwan - en asteroide

Se også 
 Republikken Kina (flertydig)
Kasper Nielsen (skuespiller)

Kasper Nielsen (født 7. april 1978 i Over Jerstal, Sønderjylland) er en dansk skuespiller og komiker, der har sine rødder i improvisationsteater.

Kasper Nielsen spiller hovedrollen som den neurotiske radiodirektør Klavs Bundgaard i den satiriske podcast Undskyld vi roder fra 2021.

Kasper spiller Allan Dinesen i serien, Guru fra 2021, med Simon Kvamm og Brian Lykke i hovedrollerne. 

Han medvirkede i 2013 i den 8. og 9. sæson af tv-programmet Live fra Bremen. Sidenhen har han lavet radio på Radio 24Syv. Bl.a. “Københavnermodellen”, “Livets Vand” og “Klovnen fra Lampedusa”. 2017 spillede han Go Aften Danmarks fiktive chauffør, Tue, der i små sketches fragtede TV2programmets kendte gæster til studiet.

Eksterne henvisninger 
 

Skuespillere fra Danmark
Komikere fra Danmark
Sven Henriksen (bokser)

Sven Henriksen (29. januar 1929 - 25. februar 2011) var en norsk bokser som repræsenterede Tønsberg-Kameratene. Henriksen blev norgesmester i boksming i 1957.
Han var boksetræner og etablerede et træningscenter i Røssedalen, Fon, Ramnes.

Kilder

Boksere fra Norge
Republikken Kina (flertydig)

Republikken Kina er en stat i det østlige Asien, almindeligvis kendt som Taiwan.

Republikken Kina kan også referere til:
 Republikken Kina (1912–1949) - staten der styrede det kinesiske fastland indtil Folkerepublikken Kina blev etableret
 Midlertidige styre for Republikken Kina (1912) - Styret etableret i 1912
 Beiyangstyret - styret over Kina fra 1913 til 1928
 Nationaliststyret - styret over Kina fra 1928 til 1948
 Republikken Kinas styre - den konstitutionelle efterfølger til Nationalist-styret
 Midlertidige styre for Republikken Kina - et marionet-styre støttet af Japan fra 1937 til 1940
 Republikken Kinas reformerede regering - en kinesisk regering støttet af Japan fra 1940 til 1945

Se også 
 Taiwan (flertydig)
 Kina (flertydig)
Gradient

Gradient er et matematisk begreb, der betegner en vektor; dvs. noget der har både størrelse og retning. Desuden afhænger gradienten af en funktions partielle afledte. De partielle afledte er differentialkvotienter med en hensyn til hver sin funktionsvariable. Man kan kun beregne en gradient for en flervariabel funktion, altså en funktion af flere variable.

Det nedenstående gælder for gradienten for en funktion af de to variable,  og .

Notation 
Udgangspunktet er en funktion af de to variable  og  sådan: 

For at beregne funktionens gradient beregner man først de to partielle afledte:

og

For at skabe en vektor multiplicerer man hver afledte med den tilsvarende enhedsvektor. En to-dimensionel vektor kan deles op i en - og en -komposant, der hver består af en enhedsvektor ( og ) multipliceret med længden, som har her sættes til at være den afledtes værdier. Summen af de to komposanter giver gradienten :

Symbolet  kaldes nabla.

Man siger også, at man anvender vektordifferentialoperatoren nabla på funktionen. Denne operator er givet ved:

Ved at skrive de to afledede under hinanden (som er det typiske for en vektor), så bliver gradienten:

Gradienten er en kombination af de partielle afledte. De partielle afledte er en funktions hældning målt langs forskellige koordinatakser. Så gradienten er en kombination af disse hældninger.

Når gradienten er nul-vektoren 
Gradienten kan tolkes sådan:

For en funktion af to variable  peger gradienten, der er en vektor i et punkt på grafen for , i den retning, som funktionen vokser mest.

Af ovenstående definition af  fås punktet 

  

Man viser, at gradienten er nul-vektoren

Et punkt  til hvilket gradienten er nul-vektoren, er et stationært punkt.

Art af stationære punkter

Et stationært punkt kan testes. Testen kan fastslå, om det stationære punkt er enten

et (lokalt) maksimum

et (lokalt) minimum

et saddelpunkt

eller ingen af de tre nævnte typer.

For at kunne starte den test er det nødvendigt først at gennemføre disse beregninger:

 = den dobbelte afledede med hensyn til 

 = den dobbelte blandende afledede

 = den dobbelte afledede med hensyn til 

Herefter beregner man:

Så bliver testens konklusion:

for både  og   så har  et (lokalt) minimum i er det stationære punkt 

for   og   så har  et (lokalt) maksimum i er det stationære punkt 

for   så har  et saddelpunkt i er det stationære punkt 

for   så er det stationære punkt  hverken et (lokalt) minimum eller (lokalt) maksimum og heller ikke et saddelpunkt.

Videre læsning 
 Herman, Edwin “Jed” & Strang, Gilbert (2016): Calculus : Volume 3: OpenStax, Rice University, Houston, Texas, USA.  (online).

Referencer 

Differentialregning
Vektorer
Forholdstal
Verdens vinter

Verdens vinter er en roman af den walisiskfødte forfatter Ken Follett. Det er andet bind i en trilogi om det 20. århundrede. Handlingen er bygget op om fem indbyrdes forbundne familier, og i dette andet bind udspiller handlingen sig i perioden fra 1933 til 1949. Familiernes skæbne er indrammet af de store historiske begivenheder: Hitlers magtovertagelse i Tyskland og anden verdenskrig. Verdens vinter er en fortsættelse af Giganternes fald, mens tredje bind På kanten af evigheden omhandler den kolde krig. Bogen følger de samme familier fra Wales, England, Tyskland, USA og Sovjetunionen som dens forgænger, men med stærkest fokus på den næste generation. Anden verdenskrig griber dramatisk ind i personernes livsforløb og for nogle af dem får det fatale konsekvenser.

Personer
Persongalleriet er meget omfattende. De vigtigste er:

Amerikanerne

Familien Dewar
Senator Gus Dewar
Rose Dewar, hans kone
Woody Dewar, ældste søn
Chuck Dewar, yngste søn
Ursula Dewar, Gus' mor

Familien Peshkov
Lev Peshkov
Olga Peshkov, hans kone
Daisy Peshkov, hendes datter
Marga, Levs elskerinde
Greg Peshkov, søn af Lev og Marga
Gladys Angelus, filmstjerne og også Levs elskerinde

Familien Rouzrokh
Dave Rouzrokh
Joanne Rouzrokh, hans datter

Historiske personer
Præsident Franklin D. Roosevelt
Marguerite "Missy" LeHand, hans assistent
Vicepræsident Harry S. Truman

Tyskerne og østrigerne

Familien Ulrich
Walter von Ulrich
Maud, hans kone (født Lady Maud Fitzherbert)
Erik, deres søn, som slutter sig til Nazismen
Carla, deres datter
Ada Hempel, tjenestepige hos Ulrichs
Kurt, uægte søn af Ada
Robert Ulrich, Walters fætter
Jörg Schleicher, Roberts partner

Familien Franck
Louis Franck
Monika, hans kone
Werner, deres ældste søn
Frieda, deres datter
Axel, deres yngste søn

Familien Rothmann
Dr. Isaac Rothmann
Hannelore Rothmann, hans kone
Eva, deres datter
Rudi, deres søn

Familien von Kessel
Gottfried von Kessel
Heinrich von Kessel, hans søn

Gestapo
Kommissær Thomas Macke og hans stab

Englænderne

Familien Fitzherbert
Earl Fitzherbert, kaldet "Fitz"
Prinsesse Bea af Rusland, hans kone
"Boy" Fitzherbert, viscount af Aberoven, deres ældste søn
Andy, hendes yngste søn

Familien Leckwith Williams
Ethel Leckwith (pigenavn Williams), medlem af Parlamentet for Labour, valgt i Aldgate
Bernie Leckwith, hendes ægtefælle
Lloyd Williams, søn af Ethel og Bernies stedsøn
 Millie Leckwith, datter af Bernie og Ethel

Historiske personer
Ernest Bevin, engelsk udenrigsminister

Waliserne

Familien Williams
Dave Williams, "Grandad"
Cara Williams, "Grandmam"B
Billy Williams, medlem af Parlamentet for Aberowen
Dave, Billys ældste søn

Familien Griffiths
Tommy Griffiths, Billy Williams' bedste ven
Lenny Griffiths, Tommys søn

Russerne

Familien Peschkow
Gregory Peschkow
Katherina, hans kone
Vladimir, deres søn, kaldet Volodja
Anja, deres datter

Historiske personer
Beria, chef for det sovjetiske hemmelige politi
Molotov, udenrigsminister

Noter

Bøger af Ken Follett
Litteratur i 2012
Wolf Wilhelm Friedrich von Baudissin

Wolf Wilhelm Friedrich von Baudissin (født 26. september 1847 på Sophienruhe ved Kiel, død 6. februar 1926) var en tysk gammeltestamentlig teolog og greve, søn af Wolf Heinrich Friedrich Karl von Baudissin.

von Baudissin blev privatdocent i Leipzig 1874, professor i Strassburg 1876, i Marburg 1881 og i Berlin 1900. Han har blandt andet skrevet Studien zur semitischen Religionsgeschichte (1876-78) og Einleitung in die Bücher des Alten Testaments (1901).

Kilder 

 

Grever fra Tyskland
Teologer fra Tyskland
Bibelforskere
Faglitterære forfattere fra Tyskland
Ansatte ved Leipzigs Universitet
Ansatte ved Humboldt-Universität zu Berlin
Ansatte ved Strasbourgs Universitet
Ansatte ved Marburgs Universitet
Wolf Wilhelm Friedrich
Tyskere i 1800-tallet
Tyskere i 1900-tallet
Personer fra Holsten
The Football League 1904-05

The Football League 1904–05 var den 17. sæson af The Football League og dermed også det 17. engelske mesterskab i fodbold.

First Division blev vundet af Newcastle United FC, som dermed vandt ligaen og det engelske fodboldmesterskab for første gang.

Resultater

First Division 
Efter at Woolwich Arsenal FC var rykket op i First Division, var 1904-05-sæsonen den første med deltagelse af et hold fra Sydengland. Der var ingen nedrykning fra First Division, eftersom divisionen blev udvidet fra 18 til 20 hold.

Second Division 

Sæsonen 1904-05 var den 13. i Second Division, som bestod af 18 hold, der spillede en dobbeltturnering alle-mod-alle (ude og hjemme). De to bedst placerede hold rykkede op i First Division, mens de tre lavest placerede hold måtte søge genvalg til ligaen.

Efter sæsonen skulle divisionen udvides fra 18 til 20 hold. Af de tre lavest placerede hold blev Doncaster Rovers FC ikke genvalgt til den efterfølgende sæson, og dermed fik klubben kun en enkelt sæson i ligaen i denne omgang. Det betød, at der skulle vælges fem nye hold til ligaen, og valget faldt på følgende fem hold:
 Chelsea FC
 Clapton Orient FC
 Hull City AFC
 Leeds City FC
 Stockport County FC

Kilder / eksterne henvisninger 
 RSSSF – England 1903-04 
 RSSSF – English League Leading Goalscorers 
 Football Club History Database

Noter 

Sæsoner i The Football League
Fodbold i 1904
Fodbold i 1905
Friedrich Sarauw

Georg Friedrich Ernst Sarauw (13. maj 1779 i Ruschbaden i Hannover – 16. juli 1846 i Sorø) var en dansk forstmand.

Karriere 
Han blev født i Hannover, hvor faderen, Johann Friedrich Wilhelm Meyer, var amtsforvalter; moderen, Charlotte Elisabeth Christiane født Albrecht, bar i 1. ægteskab navnet Rischmüller. 28. marts 1797 blev Sarauw adopteret af sin onkel, preussisk kaptajn Georg Adolph Sarauw (1742-1802), der var gift med hans moster Johanna Ernestine Augusta Albrecht (1754-1834), i Holsten, og fik dermed navnet Sarauw. Efter at have uddannet sig praktisk og teoretisk kom han 1802 til Danmark, hvor han samme år blev naturaliseret og ansat som skovrider på Frederiksborg Distrikt. Her virkede han i 30 år, hvorefter han 1832 blev udnævnt til forstinspektør ved Sorø Akademi, en stilling, han beklædte indtil sin død, 16. juli 1846. Sarauws indsats er præget af inspiration fra Heinrich von Cotta, som han havde studeret hos i Kiel og Zillbach.

Betydning 
Sarauw var en meget kundskabsrig mand, der har udfoldet en betydelig forfattervirksomhed; allerede 1801 udgav han (på tysk) et skrift om bøgeskovens behandling, der nyder stor anseelse, og senere Landhusholdningsselskabets beskrivelse af Frederiksborg Amt (1831). Tillige var han medlem af flere vigtige kommissioner, nedlem af Landhusholdningsselskabet og medlem af Forsteksaminationskommissionen. 1829 blev han virkelig forstråd, 1832 virkelig justitsråd og 1840 Ridder af Dannebrog.

29. maj 1805 ægtede han i Kiel Juliane Marie Randahl (døbt 12. februar 1779 i Kiel - 6. december 1872 i Sorø), datter af chef for Generallandøkonomi og Forbedringsdirektoratet, justitsråd, senere etatsråd Carl Friderich Randahl (ca. 1736-1806, gift 2. gang med Maria Magdalene von der
Wiese, ca. 1751-1830) og Anna Elisabeth Sophie Seelhorst.

Der findes et portrætmaleri af Sarauw udført 1845 af Jørgen Roed og et stylografi efter dette.

Kilder 
 Adolf Oppermann, "Friedrich Sarauw", i: C.F. Bricka (red.), Dansk biografisk Lexikon, København: Gyldendal 1887-1905.
 Thomas Hansen Erslew, Almindeligt Forfatter-Lexicon for Kongeriget Danmark med tilhørende Bilande fra 1814.
 A. Oppermann, Bidrag til det danske Skovbrugs Historie 1786-1886.

Personer i Dansk Biografisk Leksikon
Statsskovridere fra Danmark
Riddere af Dannebrog
Personer fra Hannover
Danskere i 1800-tallet
Tysksprogede forfattere
Faglitterære forfattere fra Danmark
Friedrich
Dansksprogede forfattere fra Danmark
The Football League 1905-06

The Football League 1905–06 var den 18. sæson af The Football League og dermed også det 18. engelske mesterskab i fodbold. Ligaen havde deltagelse af 40 hold fordelt på to divisioner med 20 hold. I hver division spillede holdene en dobbeltturnering alle-mod-alle.

First Division blev vundet af Liverpool FC, som dermed vandt ligaen og det engelske fodboldmesterskab for anden gang. Klubbens første mesterskab blev vundet i sæsonen 1900-01.

Resultater

First Division 

Siden sidste sæson var divisionen blevet udvidet fra 18 til 20 hold.

Second Division 

Sæsonen 1905-06 var den 14. i Second Division, som bestod af 20 hold, der spillede en dobbeltturnering alle-mod-alle (ude og hjemme). Siden sidste sæson var divisionen blevet udvidet fra 18 til 20 hold. De to bedst placerede hold rykkede op i First Division, mens de tre lavest placerede hold måtte søge genvalg til ligaen.

De tre lavest placerede hold blev alle genvalgt til den efterfølgende sæson.

Kilder / eksterne henvisninger 
 RSSSF – England 1905-06 
 RSSSF – English League Leading Goalscorers 
 Football Club History Database

Noter 

Sæsoner i The Football League
Fodbold i 1905
Fodbold i 1906
Conrad Sarauw

Conrad August Nicolaus Sarauw (21. juli 1816 i Burg på Femern – 24. februar 1886 på Petersværft ved Kalvehave) var en dansk forstmand, bror til Christian Sarauw og Conrad Friedrich Emil Theodor Sarauw og far til Christian, Georg Sarauw og Elna Munch.

Karriere 
Han blev født i Burg på Femern, hvor faderen, kammerråd Friedrich Heinrich Wilhelm Sarauw (1777-1845), en slægtning af Friedrich Sarauw, var borgmester. Tidligere var faderen herredsfoged i Struxdorf Herred og amtsforvalter i Hytten Amt. Moderens navn var Sophie Hedewig født Claussen (1782-1851). Sarauw blev forstkandidat 1838, assisterede 1839-42 ved statsskovenes planlægning i Slesvig og Lauenborg og 1842-51 ved revisionen af statsskovene på Falster og i Nordsjælland. Han var 1853-65 under skiftende former den ledende mand i dette arbejde, samtidig med at han beklædte forskellige skovriderembeder og på statens vegne førte tilsyn med de private skove på Fyn. 1857-59 var han konstitueret skovrider på 2. Kronborg Distrikt, og fra 1860 til sin død, 24. februar 1886, bestyrede han som skovrider det petersgaardske skovdistrikt og gik således ved dets salg 1868 over i privat tjeneste. 1852-1865 var han statens tilsynsførende med de private skove i Fyens Stift. Desuden har han lagt driftsplaner for og haft overtilsyn med mange private skove. 1857 var han medlem af Kommissionen angående skovenes beskatning og 1859 af Kommissionen angående forstembeders omorganisation. Sarauw opfandt et skovredskab til pletvis bearbejdning af skovjorden, "Sarauws plantehakke".

Sarauw var, bl.a. som skovdyrker, en meget virksom mand, der har haft en ikke ringe indflydelse blandt sine fagfæller på Fyn, Lolland-Falster og Sydsjælland; 1857 blev han udnævnt til virkelig forstråd og 1886 til Ridder af Dannebrog.

Ægteskaber 
Han blev gift 1. gang 9. august 1851 i Hillerød med Julia Olivia Camilla Bach (11. april 1822 i København - 7. november 1854 i Hillerød), datter af høker Jens Nielsen Bach (1788-1869) og Juliane Wilhelmine Sedlaczeck (1802-1874). 2. gang ægtede han 25. juli 1858 i Tranekær Frederikke Graae (2. juli 1835 i Tranekær - 19. maj 1859 i Hillerød), datter af sognepræst, senere provst Christian Graae (1801-1875) og Anne Marie Andersen (1810-1865). 3. gang ægtede han 26. november 1861 i Brenderup Betzy Wilhelmine Hansen (28. juli 1834 på Løgismose - 19. januar 1909 på Frederiksberg), datter af godsejer Christen Hansen (1809-1866) og Clara Margrethe Elisabeth Bierfreund (1813-1889).

Kilder 
 Adolf Oppermann, "Conrad Sarauw", i: C.F. Bricka (red.), Dansk biografisk Lexikon, København: Gyldendal 1887-1905.
 C.S. de Roepstorff, Meddelelser om danske Forstkandidater.
 A. Oppermann, Bidrag til det danske Skovbrugs Historie 1786-1886.

Personer i Dansk Biografisk Leksikon
Statsskovridere fra Danmark
Riddere af Dannebrog
Personer fra Burg (Femern)
Danskere i 1800-tallet
Conrad
Opfindere fra Danmark
20 spørgsmål til professoren

20 spørgsmål til professoren er en leg, hvor en person tænker på en ting, som de andre deltagere så skal gætte. Dette gør de ved at stille op til 20 spørgsmål, som kun må besvares med ja eller nej.

Legen har også været sendt som et radio-program på DR1 i 1960'erne. Desuden blev en enkelt udsendelse produceret til fjernsyn, hvor kendte personer som Jørgen de Mylius og Suzanne Brøgger var med som quiz-deltagere.

Kilder 

Quizspil
Tv-quizzer
Vinding (Vejle)

Vinding er en østlig bydel i Vejle beliggende 5 km sydøst for Vejle Centrum. Vinding ligger i Vinding Sogn og hører til Vejle Kommune. I bydelen findes Vinding Kirke, der er opført i romansk stil sidst i 1100-tallet, Vinding Skole og et forsamlingshus.

Vinding blev første gang omtalt i et dokument fra 1416. Navnet Vinding kommer fra navnet Winna, der kort fortalt betyder, ”dyrkning af jord”.

Kilder 

Bydele i Vejle